勸學次徐師川韻
作者：釋德洪
朝代：宋

paragraphs: 掲陽濱瘴海，苦霧搏蠻煙。
自古無衣冠，安得禮義傳。
韓子見而歎，豈是終棄捐。
選士得趙德，講學與周旋。
遂爲鄉里榮，士慕舊而先。
却後三十載，才者森排肩。
東甌贅華夏，西漢爲邊沿。
民俗號殷富，亦有佳林泉。
黠者事商販，朴者工力田。
自隋迄于唐，稍知慕華軒。
乃有歐陽生，粹然而出焉。
古文有師法，學問知淵源。
其後賢者至，雜遝盛中原。
至今號多士，富貴爭熏天。
江南佳麗地，南昌富山川。
幽谷抱歐峰，西山秀氣連。
地靈祕奇運，當有命世賢。
山輝玉韜石，水媚珠懷淵。
君看烏衣裏，俊雅爭清妍。
治朝開三舍，精揀無遺篇。
幸當勤燈火，無忘臨簡編。
會看起白屋，寧遭犯青錢。
大當到三事，小當步八磚。
趙德歐陽生，豈獨令居前。
努力各自勵，請視徐子言。
窮耕有惡歲，惰農無豐年。
言小可喻大，歲晏宜勉旃。